MaltaPost b'erba' bolol li juru mapep storiċi tal-Gżejjer Maltin Għada l-Ġimgħa 28 ta' Mejju 2021 MaltaPost se tipparteċipa fil-ħarġa ta' bolli SEPAC (Small European Postal Administration Cooperation) bit-tema 'Historical Maps'. F'din il-ħarġa ta' SEPAC, MaltaPost ħarġet erba' bolol li juru mapep storiċi tal-Gżejjer Maltin minn erba' kartografi Ewropej. Is-sett se jinħareġ f'folji t'għaxar bolol. Kull bolla hija ta' daqs 42mm x 31mm, b'perforazzjoni ta' 13.8 x 13.7 (comb.) u l-folja hija ta' daqs 107mm x 177.5mm. Il-bolol ġew stampati b'watermark tas-Salib ta' Malta u Printex Limited ipproduċa dan is-sett b'metodu offset. Il-Ħarġa tikkonsisti f'80,000 bolla tal-€0.20, f'70,000 bolla tal-€0.50, f'20,000 bolla tat-€0.63 u 40,000 bolla tal-€1.25. Dan is-sett ġie ddisinjat mill-MaltaPost fuq stampi provduti mill-Malta Map Society. Din il-ħarġa filatelika se tkun għall-bejgħ mill-Fergħat tal-MaltaPost f'Malta u Għawdex minn nhar il-Ġimgħa 28 ta' Mejju 2021. Ordnijiet jistgħu jsiru online fuq www.maltaphilately.com jew bil-posta mill-Bureau Filateliku, MaltaPost p.l.c.